A Bizottság 569/1999/EK rendelete

(1999. március 16.)

a tejre és tejtermékekre vonatkozó mezőgazdasági átváltási árfolyam esetében alkalmazandó meghatározó ügyleti tények rögzítéséről szóló 1756/93/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az euróra vonatkozó agrimonetáris rendelkezések megállapításáról szóló, 1998. december 15-i 2799/98/EK tanácsi rendeletre [1] és különösen annak 3. cikkére,

mivel a 2799/98/EK rendelet eltörli a mezőgazdasági átváltási árfolyamokat; mivel a legutóbb a 420/98/EK rendelettel [2] módosított 1756/93/EGK rendelet [3] rögzíti a tej- és tejtermékágazatban ecu-ben rögzített valamennyi összegre alkalmazandó mezőgazdasági átváltási árfolyamra vonatkozó meghatározó ügyleti tényeket; mivel ezért a mezőgazdasági átváltási árfolyamra való hivatkozás helyébe a meghatározó ügyleti tényre való hivatkozásnak kell lépnie;

mivel a legutóbb a 494/1999/EK rendelettel módosított [4], a vaj csökkentett áron történő értékesítéséről, valamint a cukrászati termékek, jégkrém és egyéb élelmiszerek előállítása során felhasznált tejszínre, vajra és vajkoncentrátumra vonatkozó támogatás nyújtásáról szóló 2571/97/EK bizottsági rendelet [5] 16. cikke (3) bekezdésének d) pontjában említett támogatás vonatkozásában a meghatározó ügyleti tényeket az 1756/93/EGK rendelet melléklete B.III. részének 4A. i., ii. és iii. pontjában határozzák meg; mivel a 2571/97/EK rendelet 17. cikke (1) bekezdésében említett pályázati biztosítéknak az 1061/98/EK bizottsági rendelet [6] által bevezetett növelése értelemszerűen magában foglalja, hogy a gazdasági célt a pályázat időpontjában elérik, és ezért a fent említett időpontok helyébe annak a határidőnek kell lépnie, amikor a pályázatokat egy adott pályázati felhívásra benyújtják;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

Az 1756/93/EGK rendelet a következőképpen módosul:

1. Az 1. cikk helyébe a következő szöveg lép:

"1. cikk

(1) A tej és tejtermékek magánraktározási támogatására vonatkozó intézkedések részeként rögzített összegek tekintetében a meghatározó ügyleti tény a szerződéses raktározás első napja.

(2) A biztosítékok esetében a meghatározó ügyleti tény a biztosíték letétele.

(3) A tej- és tejtermékágazatban alkalmazandó egyéb árak és összegek tekintetében a meghatározó ügyleti tény az e rendelet mellékletében rögzített napok kezdete."

2. A 2. cikk a következőképpen módosul:

a) Az (1) bekezdés második albekezdése helyébe a következő szöveg lép:

"Ha a b) pont első francia bekezdésében említett átvételi művelet egynél több tételt érint, az első tételre alkalmazandó meghatározó ügyleti tényt alkalmazzák az adott ügylet teljes mennyiségére, amennyiben az első tétel az említett teljes mennyiségnek legalább a 20 %-át képviseli."

b) Az (1) bekezdés második albekezdésének helyébe a következő szöveg lép:

"Ha az adott ügylet teljes összegét részletekben fizetik ki, akkor az első részletre vonatkozó meghatározó ügyleti tényt alkalmazzák a fizetendő teljes összegre, amennyiben az első részlet az említett teljes összegnek legalább a 20 %-át képviseli."

3. Az 1756/93/EGK rendelet melléklete a következőképpen módosul:

a) A harmadik oszlop címsorában az "Alkalmazandó mezőgazdasági átváltási árfolyam" szavak helyébe a "Meghatározó ügyleti tény napja" szavak lépnek.

b) A harmadik oszlopban az "…-án/én alkalmazandó mezőgazdasági átváltási árfolyam" szavakat el kell hagyni.

c) Az 1756/93/EGK rendelet melléklete B.III. része 4. pontjának helyébe a következők lépnek:

"(EGK) rendelet száma | Érintett összegek | Meghatározó ügyleti tény napja |

4.2571/97 | A.A 16. cikk (3) bekezdésének d) pontjában említett pályázati eljárás alapján elfogadott támogatási összeg | Az adott pályázati eljárás esetében a pályázatok benyújtásának határideje. |

| B.A 22. cikk (4) bekezdésének harmadik albekezdésében említett támogatáscsökkentés összege | Annak a hónapnak az első napja, amikor a 11. cikkben előírt határidő lejár." |

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. március 16-án.

a Bizottság részéről

Franz Fischler

a Bizottság tagja

[1] HL L 349., 1998.12.24., 1. o.

[2] HL L 52., 1998.2.21., 21. o.

[3] HL L 161., 1993.7.2., 48. o.

[4] HL L 59., 1999.3.6., 17. o.

[5] HL L 350., 1997.12.20., 35. o.

[6] HL L 152., 1998.5.26., 3. o.

--------------------------------------------------